Broj: 711-I-1149-M-73/20-03-17

Zagreb, 12. kolovoza 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Aleksandre Jozić-Ileković i Davorina Ivanjeka kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Klementine Karanović, općinske načelnice Općine Majur, za davanjem mišljenja Povjerenstva,** na 94. sjednici, održanoj dana 12. kolovoza 2020.g., daje sljedeće

**MIŠLJENJE**

1. **Obzirom da Jovan Miloradić, član Općinskog vijeća Općine Majur, nije dužnosnik u smislu članka 3. ZSSI-a, na njega se ne primjenjuju odredbe ZSSI-a.**
2. **Imajući u vidu da je obnašanje dužnosti člana Općinskog vijeća Općine Majur javna dužnost, bilo bi uputno da dužnosnica Klementina Karanović, općinska načelnica Općine Majur kontrolira zakonitost i transparentnost provedbe javnog natječaja za prijam u službu u Jedinstvenom upravnom odjelu Općine Majur, u kojem se prijavio Jovan Miloradić te da radi jačanja povjerenja u tijela javne vlasti na sjednici Općinskog vijeća Općine Majur izvijesti članove tog tijela kao i javnost objavom na internetskoj stranici Općine Majur da se navedeni član Općinskog vijeća Općine Majur prijavio na taj javni natječaj.**
3. **Nespojive dužnosti s istodobnim obnašanjem dužnosti člana predstavničkog tijela jedinice lokalne ili područne (regionalne) samouprave propisane su člankom 78. stavka 1. Zakona o lokalnim izborima, a za mjerodavno tumačenje tih odredbi upućuje se dužnosnica obratiti se Ministarstvu pravosuđa i uprave.**

Obrazloženje

Zahtjev za davanjem mišljenja Povjerenstva podnijela je dužnosnica Klementina Karanović, općinska načelnica Općine Majur. U knjigama ulazne pošte zahtjev je zaprimljen 3. kolovoza 2020.g. pod poslovnim brojem 711-U-272-M-73/20-01-3, povodom kojeg se vodi predmet broj M-73/20.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Stoga je i dužnosnica Klementina Karanović povodom obnašanja dužnosti općinske načelnice Općine Majur obvezna pridržavati se odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu za mišljenjem navodi da je Jedinstveni upravni odjel Općine Majur dana 17. srpnja 2020.g. objavio javni natječaj za prijam u službu na radno mjesto namještenik tehničar za održavanje u Jedinstvenom upravnom odjelu Općine Majur. Dužnosnica nadalje navodi da je javni natječaj objavljen u „Narodnim novinama“ te na internetskoj stranici Općine Majur kao i na oglasnoj ploči te da su roku pristigle tri prijave, koje su pravodobne, a svi kandidati ispunjavaju formalne uvjete natječaja. Navodi da je jedan od podnositelja prijave Jovan Miloradić, ujedno i član Općinskog vijeća Općine Majur, izabran na lokalnim izborima održanima 2017.g. na nezavisnoj listi Klementine Karanović te da je navedeni s Općinom Majur sklopio ugovor za obavljanje jednokratnih poslova koji se odnose na uređenje društvenih domova u postupku jednostavne nabave koji je proveden sukladno uputama Povjerenstva.

Dužnosnica traži mišljenje Povjerenstva kako postupiti obzirom na nastalu situaciju potencijalnog sukoba interesa.

Povjerenstvo utvrđuje da je dalo mišljenje Broj: 711-I-610-M-30/19-02-10 na 40. sjednici održanoj 1. ožujka 2019. g. na zahtjev dužnosnice Klementine Karanović, kojim se pod točkom I. izreke navodi da sukladno odredbama ZSSI-a nema zapreka da Općina Majur, u postupku odabira poslovnog subjekta koji će za općinu obavljati poslove manjih popravaka na objektima u vlasništvu navedene Općine, po provedenom postupku i uz ispunjenje propisanih uvjeta, stupi u poslovni odnos s trgovačkim društvom MILORADIĆ j.d.o.o. čiji je vlasnik i direktor ujedno vijećnik Općine Majur, izabran na nezavisnoj listi općinske načelnice za Općinu Majur.

Točkom II. izreke tog mišljenja upućuje se dužnosnica da u cilju zaštite vjerodostojnosti te očuvanja povjerenja građana u tijela Općine Majur, kao i u dužnosnike i osobe koje obavljaju javne dužnosti, Općina Majur za nabavu radova navedenih u točki I. izreke provede postupak, koji će uključivati poziv na dostavu ponude najmanje trima poslovnim subjektima, objavu navedenog poziva na internetskim stranicama Općine, obavijest članovima Općinskog vijeća Općine Majur da predmetno trgovačko društvo sudjeluje u tom postupku te objavu odluke o odabiru najpovoljnijeg ponuditelja na internetskim stranicama Općine Majur.

Člankom 4. stavkom 5. ZSSI-a propisano je da su povezane osobe u smislu ZSSI-a, uz članove obitelji dužnosnika navedene u stavku 2. istog članka, ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. stavkom 1. podstavkom c) ZSSI-a propisano je da dužnosnici ne mogu zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 5. stavkom 1. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 04/18., 112/19.) propisano je da se o prijemu o službu, rasporedu na radno mjesto, o drugim pravima i obvezama te prestanku službe odlučuje rješenjem. Sukladno stavku 2. istog člana navedenog Zakona rješenje iz stavka 1. donosi pročelnik ili službena osoba kojoj je rješavanje o tome utvrđeno opisom poslova radnog mjesta, sukladno pravilniku o unutarnjem redu.

Iz zahtjeva za mišljenje proizlazi da je Jovan Miloradić, član Općinskog vijeća Općine Majur, u koje je izabran s nezavisne liste čiji je nositelj Klementina Karanović, podnio prijavu povodom objavljenog javnog natječaja radi zasnivanja radnog odnosa namještenika, tehničar za održavanje, u Jedinstvenom upravnom odjelu Općine Majur. Po objavljenom natječaju, sukladno odredbama Zakona o službenicima i namještenicima u lokalnoj i područnoj (regionalnoj) samoupravi, rješenje o prijemu o službu te rješenje o rasporedu na radno mjesto donosi pročelnik Jedinstvenog upravnog odjela.

Navedeni član Općinskog vijeća Općine Majur ujedno je imatelj udjela u trgovačkom društvu MILORADIĆ j.d.o.o. koje se nalazi u poslovnom odnosu s Općinom Majur, sukladno uputi iz mišljenja Povjerenstva od 1. ožujka 2019.g. danom po zahtjevu dužnosnice, a Jovan Miloradić izabran je u Općinsko vijeće sa nezavisne liste čiji je dužnosnica Klementina Karanović bila nositelj.

Člankom 3. ZSSI-a određen je krug dužnosnika na koje se primjenjuju odredbe toga Zakona, iz čega proizlazi da se ne primjenjuju se na članove predstavničkih tijela jedinica lokalne ili područne (regionalne) samouprave, slijedom čega se Jovan Miloradić povodom obnašanja dužnosti člana Općinskog vijeća Općine Majur ne smatra dužnosnikom u smislu članka 3. ZSSI-a, kojeg bi u obnašanju navedene dužnosti obvezivale odredbe navedenog Zakona.

Iz zahtjeva za mišljenjem proizlazi da Jovan Miloradić nije član obitelji dužnosnice Klementine Karanović, općinske načelnice Općine Majur, niti da je dužnosnica u bilo kakvom odnosu srodstva ili neke druge bliske povezanosti s tim članom Općinskog vijeća Općine Majur.

U odnosu na političku povezanost dužnosnice Klementine Karanović s Jovanom Miloradićem, koji su izabrani sa iste nezavisne liste na lokalnoj razini, na temelju činjenice da su određene osobe članovi iste političke stranke, bilo na državnoj ili na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti u obnašanju javnih dužnosti. Međutim, ta okolnost, a bez prethodnog utvrđenja odnosa neke druge interesne povezanosti ili osobne bliskosti, nije dovoljna da bi se moglo utvrditi da su te osobe interesno povezane u smislu članka 4. stavka 5. ZSSI-a, obzirom da politička povezanost nije takva vrsta osobnog odnosa koja bi se samostalno mogla promatrati u kontekstu ZSSI-a.

Postupak prijama u službu u jedinici lokalne samouprave uređen je Zakonom o službenicima i namještenicima u lokalnoj i područnoj (regionalnoj) samoupravi. Iz odredbi navedenog Zakona ne proizlazi da bi dužnosnica poduzimala radnje u postupku prijama u službu. Obzirom da je obnašanje dužnosti člana Općinskog vijeća Općine Majur druga javna dužnost izvan kruga dužnosti propisanih u članku 3. ZSSI-a, bilo bi uputno da dužnosnica Klementina Karanović kontrolira zakonitost i transparentnost provedbe navedenog javnog natječaja za prijam u službu u Jedinstvenom upravnom odjelu Općine Majur, u kojem je zaprimljena prijava Jovana Miloradića, člana Općinskog vijeća Općine Majur te da radi jačanja povjerenja u tijela javne vlasti na sjednici Općinskog vijeća Općine Majur obavijesti druge članove tog tijela da se član Općinskog vijeća prijavio na navedeni javni natječaj kao i da o tome obavijest javnost objavom na internetskoj stranici Općine Majur.

Ukazuje se da su člankom 78. stavkom 1. Zakona o lokalnim izborima („Narodne novine“ broj 144/12., 121/16., 98/19. i 42/20.) propisane nespojive dužnosti s istodobnim obnašanjem dužnosti člana predstavničkog tijela jedinice lokalne ili područne (regionalne) samouprave. Tako je navedenom zakonskom odredbom propisano da član predstavničkog tijela jedinice lokalne ili područne (regionalne) samouprave istodobno ne može biti pročelnik, službenik ili namještenik u upravnom odjelu ili službi iste jedinice.

Prema članku 79. stavcima 2. i 3. Zakona o lokalni izborima član predstavničkog tijela koji za vrijeme trajanja mandata prihvati obnašanje nespojive dužnosti dužan je o tome obavijestiti predsjednika predstavničkog tijela u roku od 8 dana od prihvaćanja dužnosti, a mandat mu počinje mirovati protekom toga roka, s time da članu predstavničkog tijela koji ne dostavi navedenu obavijest mandat miruje po sili zakona. Tumačenje odredbi navedenog Zakona u djelokrugu je Ministarstva pravosuđa i uprave.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Klementina Karanović, elektroničkom dostavom
2. Objava na internetskoj stranici Povjerenstva
3. Pismohrana